Document ID: /roh_data/filtered/fineweb-2-filterrobots_roh.jsonl.gz/48367

Liliya na habitescha betg tar privats, mabain en las structuras collectivas dal chantun. Il Donbass è sia patria – il center da transit a Laax è per Liliya schont quasi ses secund dachasa. Ses entir num na vul ella betg numnar, perquai che ses um è schuldà en la guerra. Liliya è fugida l'entschatta mars per salvar sia feglia Adelina.
I ma plascha fitg bain a Laax en il center da transit. Jau na poss dentant betg giudair quai, perquai che mia patria è en la guerra e mes um è là.
Las stentas da las famiglias ospitantas
La gronda part da las fugitivas ed ils fugitivs na vivan dentant betg en las structuras dal chantun sco Liliya, mabain tar privats. A Mustér ha Simon Camartin survegnì la fin mars in telefon d'ina enconuschenta en l'Ucraina. Sch'el na possia betg prender si 10 dunnas cun lur 28 uffants. El ha ditg spontan gea.
D'in mument a l'auter essan mia dunna ed jau creschids d'ina famiglia da 2 ad ina da 40. Ed ussa portan ins la responsabladad.
El haja gì da morder pliras giadas. L'emprim cun chattar ina dimora per las fugitivas ed ils fugitivs, pli tard cun ils formular ed il mender sajan ils svanris persunals entaifer la gruppa. Malgrà tut la lavur - ch'el possia gidar, dettia satisfacziun. «Cura che quest burdi croda da mai, tir jau dentant era flad in tec pli lev flad.»